**nu pot respira**

*Leonard Ancuta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fără o amintire cu tine, fără o imagine a ta

nu pot respira

sunt omul care trăiește cu vidul din becuri

dar nu suportă lumina, sunt ca un orb

pentru că nu te văd nicăieri și nu mai aprind lumînări

pentru că nu mai am aer să le pot stinge

nu pot respira

uneori am noroc, umbra mea are chipul tău și cînd mă prăbușesc

și sunt gata să mă înec într-o urmă de toc

coboară o statuie de pe soclu și mă sărută

pînă mă umple cu umbra și pot din nou respira

alteori mă linge un cîine pe față și îmi întinde durerea

pînă se mai subțiază și respir ca printr-o pungă de hîrtie

ca printr-o fotografie, uneori respir prin țigară

pentru că face întunericul suportabil

alteori nu pot nici prin lumină să trag aer în piept

amintirile au ecou, un fel de reverb în care încerc să respir

dar mi-e frică să nu trag în piept golul de aer pe care îl lași

în urmă și eu traversez strada pe la cișmigiu

uneori respir pe plînsul unui melc atunci cînd își caută iubita

alteori îmi face respirație gură la gură trosnetul mobilei

pentru că seamănă cu acela cînd încă trăiam

sunt anaerob ca un chitarist care respiră cu mîinile pe coarde

îmi imaginez pagini întregi și feluri diferite în care spun că

îmi pare atît de rău și respir doar după punct, aș vrea

să respir măcar printr-o frunză lipită de talpă

să respir ca cenușa după foc

dar nu pot respira

încerc să trag în piept întunericul, poate el mă poate ajuta

am băut atîta votcă încît am făcut branhii, mă oxigenez cu uitarea

toate ceasurile topite ale lui dali

spun că sunt cel mai bun scufundător

dacă am putut trăi atîtea zile fără tine